Raġel ta' 39 sena li jgħix iż-Żejtun inżamm arrestat wara li kien mixli li sawwat lis-sieħba tiegħu b'lasta ta' xkupa. Huwa kien mixli wkoll li żamm lill-mara kontra r-rieda tagħha, li weġġagħha ħafif, li heddidha, li kiser il-kundizzjonijiet marbuta mal-ħelsien mill-arrest u li kiser sentenza tal-Qorti. Nadim Mharam Abdul Gader Mharam kien akkużat quddiem il-Maġistrat Natasha Galea Sciberras li wettaq dawn ir-reati fi tmiem il-ġimgħa li għadda. L-Ispettur Audrey Micallef qalet li r-raġel diġà kellu każijiet fil-passat dwar vjolenza domestika. Hija qalet ukoll li l-koppja ilha f'relazzjoni għal dawn l-aħħar sentejn iżda dan l-aħħar kien rapportat li qed isir aktar vjolenti fil-konfront tas-sieħba tiegħu. L-Avukat Simon Micallef Stafrace, difensur ta' Mharam, sostna li jum qabel l-inċident il-koppja marret tixtri flimkien. L-akkużat wieġeb mhux ħati madankollu l-Maġistrat Galea Sciberras ċaħditlu t-talba għall-ħelsien mill-arrest.